《越州飞来山》
宋代·孔平仲

物之体性重，惟有石最坚。回风捲黄沙，直下万丈渊。

如何崔嵬山，乃解飞青天。琅琊趋会稽，道里固甚悬。

想当初来时，诡异可得言。岂非巨灵擘，或谓秦帝鞭。

雷公挟电母，欻霍相后先。夸蛾负崖脚，天丁撮其颠。

北斗借神兵，虎豹下九关。海王驱鱼送，百里闻腥膻。

悲号与惫喘，洒汗成流川。呼云以自蔽，日月不得宣。

栖鸟失其巢，哀哀啼白猿。草木困摆撼，枝叶半不全。

置之秦望阴，百怪散作烟。有龙走不辙，化作锦色鳗。

攒身入窍穴，喷出清泠泉。都人骇相报，平地见巍然。

既来亦能去，惟恐复腾骞。浮屠镇其上，副以屋蝉联。

朝吟诸佛经，暮讲西方禅。以此相絷缚，羁孤几千年。

我闻已有日，今朝始攀缘。高堂置美酒，远目凌孤鸢。

老僧为我说，指画当我前。是否难致诘，且进黄金船。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。